ΚΑΝΟΝΙΣΜΌΣ (ΕΚ) αριθ. 1037/2005 ΤΗΣ ΕΠΙΤΡΟΠΉΣ της 1ης Ιουλίου 2005 για τη θέσπιση μέτρων εκτάκτου ανάγκης για την προστασία και ανάκαμψη των αποθεμάτων γαύρου στην υποζώνη VIII του ICES Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, τον κανονισμό (ΕΚ) αριθ. 2371/2002 του Συμβουλίου, της 20ής Δεκεμβρίου 2002, για τη διατήρηση και βιώσιμη εκμετάλλευση των αλιευτικών πόρων στο πλαίσιο της Κοινής Αλιευτικής Πολιτικής (1), και ιδίως το άρθρο 7 παράγραφος 1, Εκτιμώντας τα ακόλουθα: (1) Νέα επιστημονικά στοιχεία από το Διεθνές συμβούλιο για την εκμετάλλευση της θάλασσας (International Council for the Exploration of the Sea - εφεξής «ICES») υποδηλώνουν ότι είναι αναγκαία η λήψη επειγόντων μέτρων για την προστασία και ανάκαμψη των αποθεμάτων γαύρου στην υποζώνη VIII του ICES. Ως εκ τούτου, η αλιεία γαύρου στην εν λόγω περιοχή πρέπει να τερματιστεί αμέσως για περίοδο τριών μηνών. (2) Κατά τη διάρκεια της ως άνω περιόδου απαγόρευσης της αλιείας γαύρου, η Επιτροπή θα εξετάσει τη σκοπιμότητα ή μη της επανεξέτασής της, αφού διαβουλευθεί σχετικά με την επιστημονική, τεχνική και οικονομική επιτροπή για τα αλιεύματα. (3) Κατόπιν των ανωτέρω, η Επιτροπή καλείται να λάβει, ιδία πρωτοβουλία, μέτρα εκτάκτου ανάγκης για την προστασία των αποθεμάτων γαύρου, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Θα απαγορευθεί η αλιεία γαύρου στην υποζώνη VIII του ICES. Θα απαγορευθεί επίσης η διατήρηση επί του σκάφους, η μεταφόρτωση ή η εκφόρτωση γαύρου που αλιεύθηκε στην υποζώνη VIII του ICES μετά την ημερομηνία θέσεως σε ισχύ του παρόντος κανονισμού. Άρθρο 2 Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης. Εφαρμόζεται για περίοδο τριών μηνών. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 1 Ιουλίου 2005.

[Source: multi_eurlex | Tokens: 1680]